Կինոդիտումներ | ՀՊՄՀ ՈՒԳԸ
Архив | Կինոդիտումներ RSS feed for this section
«Լ. Ա. Օրբելու կյանքը և գիտամանկավարժական գործունեությունը» խորագրով գիտական նիստ
«Ինձ բախտ վիճակվեց պատկանել հնագույն ազգերից մեկին, որը հազարամյակների ընթացքում զարգացրել է իր մշակույթը, ծնվել ընտանիքում, որտեղ բարձր է գնահատվել մտավոր աշխատանքը և որտեղ երեխաների մոտ դաստիարակվել է անդարձ ճշմարտություն, սովորել վարժարանում, որտեղ տիրում էր բարյացակամություն տարբեր ազգերի աշակերտների միջև և որտեղ ատելի բողոք էր առաջացնում ժողովրդական զգացմունքների վիրավորանքն ընկերներից որևէ մեկի նկատմամբ»,— այս խոսքերով է հանդես եկել ակադեմիկոս Լևոն Աբգարի Օրբելին ծննդյան 75-ամյակի հանդիսության ժամանակ, որն, իրավամբ, ամբողջացնում է սկզբունքային քաղաքացու, հիասքանչ ուսուցչի, գիտության փայլուն կազմակերպչի, բարի, ուշադիր, հմայիչ, բազմակողմանի հանրագիտարանային գիտելիքներով օժտված անձնավորության անցած ուղին:
Մայիսի 2-ին ՀՊՄՀ կենսաբանության, քիմիայի և աշխարհագրության ֆակուլտետի ՈւԳԸ-ի նախաձեռնությամբ կազմակերպվել էր «Լ. Ա. Օրբելու կյանքը և գիտամանկավարժական գործունեությունը» խորագրով գիտական նիստ` նվիրված անվանի ֆիզիոլոգ Լ. Ա. Օրբելու ծննդյան 130 ամյակին:
Գիտական նիստում բացման խոսքով հանդես եկավ կենսաբանության, քիմիայի և աշխարհագրության ֆակուլտետի դեկան Ս. Հովակիմյանը: Կենսաբանության մասնագիտության մագիստրատուրայի I կուրսի ուսանողուհի Մարիամ Գրիգորյանը իր զեկուցման մեջ ներկայացրեց Լևոն Օրբելու կենսագրության կարևոր դրվագները, իսկ Լ. Օրբելուն` որպես գիտնականի և մանկավարժի, ներկայացրեց կենսաբանության մասնագիտության բակալավրիատի IV կուրսի ուսանողուհի Հեղինե Հարությունյանը: Կենսաբանություն մասնագիտության մագիստրատուրայի I կուրսի ուսանողուհի Շուշան Մարգարյանը արժևորեց Լ. Օրբելու անցած ուղին` նշելով այն պատվավոր կոչումների և պարգևների մասին, որոնց արժանացել է մեծ գիտնականը: Բոլոր զեկույցներն ընթանում էին հետաքրքիր և բովանդակալից սլայդ-շոուների ուղեկցությամբ: Զեկույցներից հետո բոլորը համակ ուշադրությամբ դիտեցին 2012 թվականին ռեժիսորներ Աշոտ Ջազոյանի և Վիկտորյա Գրուդինսկիի կողմից նկարահանված « Код Орбели » վավերագրական ֆիլմը, որը պատմում էր Օրբելի եղբայրների մասին: Նիստի վերջում Լ. Օրբելու մասին իրենց հետաքրքիր հիշողություններով կիսվեցին ՀՀ ԳԱԱ Լ. Օրբելու անվան ֆիզիոլոգիայի ինստիտուտից հրավիրված կ. գ. դոկտորներ Խաչիկ Հովսեփի Նահապետյանը և Ռաֆիկ Աշոտի Հարությունյանը:
Рубрики Հանդիպումներ, Կենսաբանության, քիմիայի և աշխարհագրության ֆակուլտետ, Կինոդիտումներ
Կինոդիտում պատմության և իրավագիտության ֆակուլտետում
Պատմության և իրավագիտության ֆակուլտետի ուսանողական գիտական ընկերությունը ապրիլի 12-ին կազմակերպել էր ֆիլմի դիտում-քննարկում: Ցուցադրվեց « Butterfly Circus»/ «Թիթեռ կրկեսը» կարճամետրաժ ֆիլմը, որն առաջ է քաշում այնպիսի խնդիրներ, ինչպիսիք են տարբեր ֆիզիոլոգիական առանձնահատկություններով մարդկանց ներգրավվածությունն ու դերը հասարակության մեջ և վերջինիս վերաբերմունքը տվյալ մարդկանց նկատմամբ: Խնդիրը շատ արդիական է, այդ իսկ պատճառով էլ ուսանողներին այն շատ հետաքրքրեց:
Ֆիլմի ավարտից հետո տեղի ունեցավ բուռն քննարկում, որի արդյունքում բոլորն էլ եկան այն եզրահանգման, որ պետք է հավատալ սեփական ուժերին և ֆիզիկական և մտովոր արատներով մարդկանց ամեն կերպ ներգրավվել հասարակության բոլոր ոլորտներում, օգնել նրանց հավատալու իրենց իսկ ուժերին:
Ուսանողների ցանկությանն ընդառաջ գնալով՝ ֆակուլտետի ՈւԳԸ-ն որոշեց միջոցառումը դարձնել շարունակական և յուրաքանչյուր շաբաթվա ուրբաթ օրերին կազմակերպել ֆիլմի դիտում, որին կարող են ներկա գտնվել բոլոր ցանկացողները՝ նախօրոք դիմելով Պատմության և իրավագիտության ֆակուլտետի ՈւԳԸ:
Рубрики Պատմության և իրավագիտության ֆակուլտետ, Կինոդիտումներ